Mette Frederiksen (S), 2014-04-03:
Tak for det.
Dansk Folkeparti har fremsat beslutningsforslag om at afskaffe den arbejdsgiverbetalte dagpengegodtgørelse for 1., 2. og 3. ledighedsdag – de såkaldte G-dage – for personer med mindre end 3 måneders ansættelse.
I bemærkningerne til forslaget giver forslagsstillerne imidlertid udtryk for, at G-dagsordningen helt skal afskaffes.
Formålet med reglerne om G-dage er, at arbejdsgiverne har en tilskyndelse til at indrette produktionen sådan, at afskedigelser, hjemsendelser, ophør af opgaver, tidsbestemt akkord og lignende undgås, så vidt det overhovedet er muligt.
Og det er et vigtigt sigte, for lige så væsentligt det er, at vi har et godt flexicuritysystem i Danmark, lige så vigtigt er det selvfølgelig, at man ikke fyrer folk uden grund.
Det har ikke mindst betydning i forhold til vikarbranchen og andre områder, hvor korttidsansættelser benyttes ofte.
Det andet formål med G-dagsordningen er jo det helt åbenlyse, at arbejdsgiverne skal bidrage til at nedbringe udgifterne til dagpenge.
Sådan har det i øvrigt været, siden ordningen trådte i kraft i 1989, og det var også den argumentation, der blev lagt til grund, da Dansk Folkeparti sammen med den tidligere VK-regering udvidede ordningen med en tredje G-dag i 2008.
En fuld afskaffelse af G-dagsreglerne skønnes at medføre en offentlig merudgift på knap 300 mio. kr. årligt.
Afskaffelse af G-dagsordningen for personer med mindre end 3 måneders ansættelse skønnes derimod at medføre offentlige merudgifter til dagpenge på cirka 100 mio. kr. årligt.
Som jeg sagde før, er det som udgangspunkt regeringens holdning, at G-dagsordningen bidrager til, at vores arbejdsgivere planlægger produktionen på en måde, som også passer til vores lønmodtagere.
Og egentlig synes jeg, at princippet om, at også arbejdsgivere er med til at finansiere udgifter til dagpenge, er en god idé.
Omvendt vil jeg gerne sige i dag fra talerstolen, at hvis det, der er Dansk Folkepartis ærinde, er at diskutere, om der er nogle mennesker, der i dag er på kanten af vores arbejdsmarked, som måske har svært ved at komme ind på arbejdsmarkedet, fordi der er nogle arbejdsgivere, der kan tænke, at der kan komme en betaling via G-dagsordningen, og derfor lader være med at ansætte folk, som måske af den ene eller anden årsag kan være i risiko, så synes jeg, det er en reel diskussion at tage.
Og jeg bliver konfronteret med den – ikke dagligt, men fra tid til anden.
Vi er selvfølgelig fra regeringens side optaget af, at regler på vores arbejdsmarkedsområde ikke må hindre, at borgere på kanten af arbejdsmarkedet opnår ansættelse eller muligheden for at få afprøvet en ansættelse.
Derfor må vi afvise forslaget på det foreliggende grundlag.
Men jeg synes omvendt, det vil være naturligt, at man kan kigge på det her spørgsmål i forbindelse med den dagpengekommission, som regeringen allerede har bebudet at vi ønsker at nedsætte.
Vi vil gerne igangsætte en dagpengekommission med henblik på at diskutere, om vi kan sikre et mere moderne dagpengesystem end det, vi har i dag, og jeg synes, det vil være naturligt, at G-dagsordningen kan komme til at indgå i den kommende kommissions analysearbejde.
Vi vil gerne undersøge G-dagsordningen, men jeg kan ikke på det foreliggende grundlag støtte en afskaffelse af ordningen.